

**REPUBLIKA HRVATSKA**

**VARAŽDINSKA ŽUPANIJA**

**OPĆINA MALI BUKOVEC**

**Općinsko vijeće**

Na temelju članka 18. stavka 1. Zakona o proračunu (''Narodne novine'' broj 144/21) te članka 31. Statuta Općine Mali Bukovec (''Službeni vjesnik Varaždinske županije'' broj 28/21), Općinsko vijeće Općine Mali Bukovec na svojoj 17. sjednici u mandatnom razdoblju 2021.-2025. održanoj dana 24. studenoga 2023. godine donosi

## O D L U K U

**O IZVRŠAVANJU PRORAČUNA OPĆINE**

**MALI BUKOVEC ZA 2024. GODINU**

**Članak 1.**

Ovom Odlukom uređuje se struktura prihoda i primitaka te rashoda i izdataka Proračuna Općine Mali Bukovec (u daljnjem tekstu: Proračun), njegovo izvršavanje, opseg zaduživanja i jamstva, upravljanje financijskom i nefinancijskom imovinom, prava i obveze korisnika proračunskih sredstava, ovlasti Općinskog načelnika te druga pitanja u izvršavanju Proračuna, u skladu sa Zakonom o proračunu (''Narodne novine'' broj 144/21, u daljnjem tekstu: Zakon) i drugim zakonskim i podzakonskim aktima.

**Članak 2.**

Proračun se sastoji od Općeg i Posebnog dijela.

Opći dio Proračuna sastoji se od Računa prihoda i rashoda te Računa financiranja.

U Računu prihoda i rashoda iskazani su prihodi poslovanja, prihodi od prodaje nefinancijske imovine te rashodi poslovanja i rashodi za nabavu nefinancijske imovine.

U Računu financiranja iskazuju se primici od financijske imovine i zaduživanja, izdaci za financijsku imovinu i otplate zajmova.

Posebni dio proračuna sastoji se od plana rashoda i izdataka iskazanih prema svim Zakonom propisanim proračunskim klasifikacijama i izvorima financiranja, raspoređenim u programe koji se sastoje od aktivnosti i projekata.

**Članak 3.**

Proračunska sredstva smiju se koristiti samo za namjene i do visine utvrđene Proračunom.

Preuzimanje i izvršavanje obveza na teret Proračuna odobrava Općinski načelnik, sukladno propisima i danim ovlaštenjima.

Postupak i način preuzimanja obveza na teret Proračuna, svojim aktom uređuje Općinski načelnik.

Za izvršavanje Proračuna u cjelini je odgovoran Općinski načelnik. Odgovornost za izvršavanje Proračuna u smislu ove Odluke jest odgovornost za preuzimanje i potvrđivanje obveza, izdavanje naloga za plaćanje na teret proračunskih sredstava te utvrđivanje prava naplate i izdavanje naloga za naplatu u korist Proračuna.

**Članak 4.**

Sredstva za rashode i izdatke proračunskog korisnika osiguravaju se u Proračunu Općine Mali Bukovec, a realiziraju se sukladno dinamici ostvarivanja planiranih prihoda.

Proračunski korisnik Proračuna Općine Mali Bukovec je Dječji vrtić Krijesnica Mali Bukovec.

Rukovoditelj proračunskog korisnika dužan je proračunska sredstva koristiti isključivo namjenski, zakonito, učinkovito i ekonomično te kvartalno dostavljati financijsko izvješće o njihovom utrošku Jedinstvenom upravnom odjelu Općine Mali Bukovec.

Na zahtjev Općine Mali Bukovec rukovoditelj proračunskog korisnika dužan je omogućiti uvid u cjelokupno poslovanje i svu raspoloživu dokumentaciju Jedinstvenom upravnom odjelu Općine Mali Bukovec.

Proračunski korisnik i Jedinstveni upravni odjel odgovorni su za naplatu prihoda i primitaka kao i za izvršavanje svih rashoda i izdataka u skladu s namjenama.

Vlastiti i namjenski prihodi i primici proračunskog korisnika uplaćuju se u Proračun Općine Mali Bukovec.

**Članak 5.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Rashodi i izdaci Proračuna koji se financiraju iz namjenskih prihoda i primitaka i vlastitih prihoda izvršavaju se do iznosa naplaćenih prihoda i primitaka, odnosno raspoloživih sredstava za te namjene.

Naredbodavac za sve isplate na teret proračunskih sredstava je Općinski načelnik.

Pogrešno ili više uplaćeni prihodi u Proračun, na temelju dokumentiranog zahtjeva i naloga Općinskog načelnika, vraćaju se uplatiteljima na teret tih prihoda.

Sklapanje ugovora o nabavi robe, radova i usluga obavlja se u skladu s propisima o javnoj nabavi i Pravilnikom o provedbi postupaka jednostavne nabave za Općinu Mali Bukovec („Službeni vjesnik Varaždinske županije“ broj 27/23).

**Članak 6.**

Proračun ima svoju proračunsku pričuvu koja se može koristiti samo za namjene utvrđene zakonom.

O korištenju sredstava proračunske pričuve odlučuje Općinski načelnik.

**Članak 7.**

Ukoliko tijekom godine dođe do znatnije neusklađenosti planiranih prihoda i/ili primitaka i rashoda i/ili izdataka Proračuna, uravnoteženje Proračuna utvrdit će Općinsko vijeće izmjenama i dopunama Proračuna.

**Članak 8.**

Višak prihoda na kraju proračunske godine rasporedit će Općinsko vijeće svojom odlukom prilikom donošenja Godišnjeg obračuna Proračuna.

U slučaju nastanka manjka prihoda, Općinsko vijeće će svojom odlukom odrediti način njegovog pokrića prilikom donošenja Godišnjeg obračuna Proračuna.

**Članak 9.**

Ova Odluka stupa na snagu 1. siječnja 2024. godine, a objavljuje se u ''Službenom vjesniku Varaždinske županije''.

KLASA: 400-01/23-01/02

URBROJ: 2186-20-01-23-2

Mali Bukovec, 24. studenoga 2023.

PREDSJEDNIK

OPĆINSKOG VIJEĆA

Zlatko Golec